Альпинизмэм и лIэужьыгъуэщIэ
Iуащхьэмахуэ муниципальнэ щIыналъэм и пресс-IуэхущIапIэм и унафэщI Тарим Алисэ хъыбар къызэрыдигъэщIамкIэ, Iуащхьэмахуэ лъапэ мы махуэхэм щокIуэкI спортым альпинизмэмкIэ и мастер Сибаев Минхьэлым и фэеплъ чемпионат.
Урысей Федерацэм ски-альпинизмэмкIэ и зэхьэзэхуэм ди къэралым и щIыналъэ зэмылIэужьыгъуэхэм къикIа спортсмен 80-м нэблагъэ хэтщ. Зэпеуэр къызэрагъэпэщащ УФ-м СпортымкIэ и министерствэм, Урысейм АльпинизмэмкIэ и федерацэм ски-альпинизмэмкIэ и комиссэм, Къэбэрдей-Балъкъэрым АльпинизмэмкIэ, бгыхэм дэкIынымрэ спорт туризмэмкIэ и федерацэм. Зэхьэзэхуэм и судья нэхъыщхьэр союзпсо категорие зиIэ Путятин Александрщ.
Чемпионатыр къыщызэIуахащ Урысейм ЗыхъумэжыныгъэмкIэ и министерствэм Терскол посёлкэм щиIэ и зыгъэпсэхупIэ-зыгъэсапIэ хэщIапIэм.
Япэ зэпеуэхэр мэлыжьыхьым и 6-м Азау хуейм щаублащ. Абы хэта цIыхухъухэмрэ бзылъхугъэхэмрэ метр 700-м къыщыщIэдзауэ метр 1900-м нэблагъэ зи лъагагъ къырыщхьэхэм дэпщеящ, гуп-гупуи щхьэхуэ-щхьэхуэуи щызэхьэзэхуащ.
— Спорт лIэужьыгъуэщIэр къызэрыунэхурэ куэд дэмыкIами, Урысейм ски-альпинизмэмкIэ и командэ къыхэхам Къэбэрдей-Балъкъэрым щыщу цIыхуищ хагъэхьащ. Ахэр республикэм АльпинизмэмкIэ, бгыхэм дэкIынымрэ спорт туризмэмкIэ и федерацэм хэт, УФ-м спортымкIэ и мастерхэу Ачабаев Ильяс, Шкель Виталий, Стефанишинэ Оксанэ сымэщ, — жиIащ зи гугъу тщIы федерацэм и унафэщI, Эверест тIэунейрэ дэкIа Ольмезов Абдул-Хьэлым.
ФщIэн папщIэ.
Сибаев Минхьэлым альпинизмэмкIэ спортым и мастерщ. 1988, 1990 гъэхэм СССР-м и чемпиону щытащ. 1986, 1989, 1990, 1997 гъэхэм Урысей Федерацэм и чемпионщ. Урысейм альпинизмэмкIэ и чемпионатхэм я призёрщ. ЛъагапIэхэу Монблан, Маттерхорн, Эйгер, ТекIуэныгъэм и аранэ, Фицрой, нэгъуэщI Iэджэми дэкIащ. Ски-альпинизмэм Урысейм зыщыщиужь лъэхъэнэм къэрал кIуэцI, дунейпсо зэхьэзэхуэхэми хэтащ.
ХЬЭТЫКЪУЭ ЩауапцIэ.
